《金山持心上人以造塔募缘入闽喜而有赠》
明代·徐熥

锡杖年来遍五湖，津梁随处度凡夫。宝沉汉水思庞蕴，金布祗园问给孤。

七级月中光舍利，诸天云里涌浮图。当时玉带今何所，犹自逢人说大苏。

作者简介：福建闽县人，字惟和。徐𤊹兄。万历四十六年举人。负才淹蹇，肆力诗歌。与弟徐𤊹并有才名，然𤊹以博学称，熥则以词采著。有《幔亭集》。